ভারত অমসুং বংগ্লাদেশকী মরক্তা কনেক্তিবিতী প্রোজেক্তশিং প্রধানমন্ত্রী মোদী, বংগ্লাদেশকী প্রধানমন্ত্রী অমসুং ৱেস্ত বেঙ্গোলগী মুখ্যমন্ত্রীনা পুন্না হৌদোকখ্রে

ঙসি প্রধানমন্ত্রী শ্রী নরেন্দ্র মোদী, বংগ্লাদেশকী প্রধানমন্ত্রী শৈখ হসিনা অমসুং ৱেস্ত বেঙ্গোলগী মুখ্যমন্ত্রী মমতা বেনর্জীনা লৈবাক অনিগী মরক্তা কনেক্তিবিতী প্রোজেক্তশিংগী সেরিজ অমা পুন্না হৌদোকখ্রে । মসিদা অনিশুবা ভৈরব অমসুং তিতাস রেলৱে ব্রিজশিং; অমসুং কোলকতাগী চীতপুরদা ইন্তরনেস্নেল রেল পেসেঞ্জর তর্মিনস য়াওরি । শক্নাইরবশিং অদুনা কোলকতা অমসুং খুলনাগী মরক্তা বন্ধন এক্সপ্রেসশু লমথাখি । মপাল থৌরম পুবা মন্ত্রী শ্রীমতি সুশমা স্বারাজশু তৌরম অদু ন্যু দিল্লিদগী শরুক য়াখি । থৌরম অদুদা প্রধানমন্ত্রীনা পিখিবা ৱারোল অদু মখাদা লৈরে: হৌদোক্লিবা অসিগা মরি লৈনবা মীপুম খুদিংমকপু, মরুওইনা বংগ্লাদেশতা লৈরিবা ইচিল ইনাও অমসুং ইচল ইচে পুম্নমকপু খুরুমজরি । নুমীৎ খরনিগী মমাংদা লৈবাক অনি অসিদা দীৱালি, দুর্গা পুজা অমসুং কালী পুজাগী থৌরম পাংথোকখ্রে । ঐহাক্না লৈবাক অনিমক্কী মীয়ামবু হরাও কুমহৈগী সিজন অসিগী য়াইফ পাওজেল পিজরি । ভিদীও কনফরেন্সকী খুথাংদা অমুক হন্না ময়ামগা উন্নবগী তঞ্জা ফংজবা অসিদা ঐহাক নুঙাইবা ফাওই । অদোম্না হকচাং ফনা লৈনবগীদমক্তা ঐখোয়না য়াইফ পাওজেল পিজরি । য়ুমলোন্নবা লৈবাকশিংগী লুচিংবশিংগা অফবা মওংদা য়ুমলোন্নবগী মরি অদু থমগদবনি হায়বা অদু ঐহাক্না হৌবদগী য়াদুনা লাক্লি । ৱারি শান্ননিংলকপা মতমদা ৱারি শান্নগদবনি, ভিজিত তৌনিংলকপা মতমদা ভিজিত তৌগদবনি । মসি পুম্নমক অসিদা প্রোতোকোলগী অয়েৎপা অদু থম্লোয়দবনি । মতম খরগী মমাংদা ঐখোয়না সাউথ এসিয়া সেতেলাইত থাগৎপা মতমদা মতৌ অশুম্না ভিদীও কনফরেন্স পাংথোকখি । হৌখিবা চহিদা মতৌ অসিম্না ঐখোয়না পুন্না পেত্রাপোল আইসিপিশু হৌদোকখি । অমসুং ঙসি ঐখোয়গী কনেক্তিবিতীবু হেন্না চেৎশিনহনগদবা প্রোজেক্তশিং ঐখোয়না ভিদীও কনফরেন্সকী খুথাংদা হৌদোকপা অসিদা ঐহাক নুঙাইবা ফাওই । কনেক্তিবিতীগী খ্বাইদগী মরু ওইবা খোংথাং অদুদি ঐখোয়গী পিপল-তু-পিপল কনেক্তিবিতী অসিনি । অমদি ঙসিগী ইন্তরনেস্নেল পেসেঞ্জর তর্মিনস হৌদোক্লিবা অসিনা কোলকাতা-ধাকা মেত্রো এক্সপ্রেস অমসুং ঙসিদগী হৌরিবা কোলকাতা-খুলনা বন্ধন এক্সপ্রেসকী পেসেঞ্জরশিংদা কান্নবা ফংহল্লগি । মসিনা মখোয়দা কস্তম অমসুং ইম্মিগ্রেসনদা লাইথোকহনবদা নত্তনা মখোয়গী খোংচৎকী মতমদশু পুং ৩ কনবা ঙম্লগনি । মৈত্রী অমসুং বন্ধন, রেলগী খুদোংচাবাশিং অসিগী মমিং অনি অসিশু ঐখোয়গী শেয়ার্দ ভিজনগী খুদম্নি । ঐখোয়না কনেক্তিবিতীগী ৱাফম হৌদোকপা মতম খুদিংদা ঐহাক্না মতম পুম্নমক্তা অদোমগী প্রি-১৯৬৫ কনেক্তিবিতী হান্নগী ফিভমদা হঞ্জিনহন্নবা ভিজন অদু নিংশিংলকই । মায়কৈ অসিদা ঐখোয়না খুমাং চাওশিল্লকপা অসিদা ঐহাক নুঙাইবা ফাওই । ঙসি ঐখোয়না রেলগী থোং অনিশু শঙ্গাখ্রে । চাওরাক্না দোলর মিলিয়ন ১০০গী শেনফমনা শেগখিবা থোং অসিনা বংগ্লাদেশকী রেল নেতৱার্ক ফগৎহনবদা মতেং ওইরগনি । বংগ্লাদেশকী চাওখৎ থৌরাংগী থবক্তা পুন্না চৎমিন্নবা অসি ভারতকীদমক্তা চাওথোকচনিঙাই ওইবা ৱাফমনি । ঐখোয়গী দোলর বিলিয়ন ৮গী কনসেশনেল ফাইনান্সকী কমিতমেন্তকী মনুং চন্না প্রোজেক্তশিং অসি নিংথিনা চৎথরিবা অসিদা ঐহাক নুঙাইবা ফাওই । দিবলপমেন্ত অমসুং কনেক্তিবিতী অনিমক অমত্তা ওইনা পুল্লরে, অমসুং ঐখোয়গী লৈবাক অনিগী মরক্তা মতম কুইরবা পুৱারি ওইরবা লিঙ্ক লৈরি, অখন্ননা ৱেস্ত বেঙ্গোল অমসুং বংগ্লাদেশকী মীয়ামগী মরক্তা, মদুবু হেন্না চেৎশিনহন্নবা মায়কৈদা ঙসি ঐখোয়না খোংথাং খরা পায়খৎলে । ঐহাক্না মপুং ফানা থাজবা থম্লি মদুদি ঐখোয়গী মরি অসি চেৎশিলহল্লিবা মখৈ মীয়ামগী মরক্তা লৈরিবা মরি অসিশু চেৎশিনহনগনি, লোয়ন লোয়ননা ঐখোয়না দিবলপমেন্ত অমসুং চাওখৎপগী অনৌবা মফম অমা য়ৌবা ঙমগনি । থবক অসিদা মতেং পাংবিরকপগীদমক ঐহাক্না প্রধানমন্ত্রী শৈখ হসিনাজী, অমসুং মুখ্যমন্ত্রী মমতা বেনর্জীবু থমোয় শেংনা থাগৎপা ফোংদোকচরি । থাগৎচরি ।